CELEX: 32009D0735
Language: mt
Date: 2009-09-24 00:00:00
Title: 2009/735/KE: Deċiżjoni tal-Kunsill tal- 24 ta’ Settembru 2009 li testendi l-perjodu ta’ applikazzjoni tal-miżuri fid-Deċiżjoni 2007/641/KE li tikkonkludi l-konsultazzjonijiet mar-Repubblika tal-Gżejjer ta’ Fiġi taħt l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Koperazzjoni għall-Iżvilupp

6.10.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 262/43
            
         DEĊIŻJONI TAL-KUNSILL
   tal-24 ta’ Settembru 2009
   li testendi l-perjodu ta’ applikazzjoni tal-miżuri fid-Deċiżjoni 2007/641/KE li tikkonkludi l-konsultazzjonijiet mar-Repubblika tal-Gżejjer ta’ Fiġi taħt l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument ta’ Koperazzjoni għall-Iżvilupp
   (2009/735/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim ta’ Sħubija AKP-KE bejn il-membri tal-grupp ta’ Stati Afrikani, tal-Karibew u tal-Paċifiku, minn naħa waħda u l-Komunità Ewropea u l-Istati Membri tagħha min-naħa l-oħra, iffirmat f’Cotonou fit-23 ta’ Ġunju 2000 (1) u rivedut fil-Lussemburgu fil-25 ta’ Ġunju 2005 (2), minn hawn “il quddiem imsejjaħ ’il-Ftehim ta’ Sħubija AKP-KE”, u b’mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li jiltaqgħu fil-Kunsill, dwar miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta’ Sħubija AKP-KE (3), u b’mod partikolari l-Artikolu 3 tiegħu,
   Wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-koperazzjoni għall-iżvilupp (4), minn hawn ‘il quddiem imsejjaħ “l-istrument ta’ koperazzjoni għall-iżvilupp” u b’mod partikulari l-Artikolu 37 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               L-elementi essenzjali msemmija fl-Artikolu 9 tal-Ftehim ta’ Sħubija AKP-KE ġew miksura.
            
         
               (2)
            
            
               Il-valuri msemmija fl-Artikolu 3 tal-Istrument tal-Koperazzjoni għall-Iżvilupp ġew miksura.
            
         
               (3)
            
            
               Fit-18 ta’ April 2007, skont l-Artikolu 96 tal-Ftehim ta’ Sħubija AKP-KE u l-Artikolu 37 tal-Istrument tal-Koperazzjoni għall-Iżvilupp, bdew konsultazzjonijiet formali mal-pajjiżi tal-AKP u r-Repubblika tal-Gżejjer ta’ Fiġi li fihom l-awtoritajiet ta’ Fiġi għamlu impenji speċifiċi sabiex jirrimedjaw il-problemi identifikati mill-Unjoni Ewropea u jimplimentawhom.
            
         
               (4)
            
            
               Ittieħdu xi miżuri sostantivi fir-rigward ta’ wħud mill-impenji msemmija fil-premessa (3). Madankollu, mhux biss hemm impenji importanti li jirrigwardaw elementi essenzjali tal-Ftehim ta’ Sħubija AKP-KE u l-Istrument tal-Koperazzjoni għall-Iżvilupp li għadhom ma ġewx implimentati, iżda riċentement kien hemm ukoll żviluppi rigressivi importanti fir-rigward ta’ numru ta’ impenji ta’ importanza ewlenija, bħat-tħassir tal-Kostituzzjoni u dewmien sostanzjali ulterjuri għat-twettiq tal-elezzjonijiet.
            
         
               (5)
            
            
               Id-Deċiżjoni 2007/641/KE (5) tiskadi fl-1 ta’ Ottubru 2009.
            
         
               (6)
            
            
               Għalhekk, huwa xieraq li tiġi mtawla l-validità tad-Deċiżjoni 2007/641/KE,
            
         IDDEĊIEDA KIF ĠEJ:
   Artikolu 1
   Id-Deċiżjoni 2007/641/KE hija modifikata kif ġej:
   
               (1)
            
            
               Fl-Artikolu 3, it-tieni paragrafu huwa sostitwit b’dan li ġej:
               “Hija għandha tiskadi fil-31 ta’ Marzu 2010. Għandha tiġi riveduta b’mod regolari mill-anqas darba kull sitt xhur, u mingħajr dewmien jekk żviluppi ġodda fir-Repubblika tal-Gżejjer Fiġi jew konsultazzjonijiet formali ġodda mal-pajjiżi AKP u r-Repubblika tal-Gżejjer Fiġi jwasslu għal impenji speċifiċi li jipprovdu raġunijiet biex isir dan.”
            
         
               (2)
            
            
               L-anness huwa sostitwit bl-anness ta’ din id-Deċiżjoni.
            
         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
   
      Magħmul fi Brussell, l-24 ta’ Settembru 2009.
      
         
            Għall-Kunsill
         
         
            Il-President
         
         M. OLOFSSON
      
   
   
      (1)  ĠU L 317, 15.12.2000, p. 3.
   
      (2)  ĠU L 287, 28.10.2005, p. 4.
   
      (3)  ĠU L 317, 15.12.2000, p. 376.
   
      (4)  ĠU L 378, 27.12.2006, p. 41.
   
      (5)  ĠU L 260, 5.10.2007, p. 15.
   
      ANNESS
      
                  L-E.T. Ratu Epeli Nailatikau
               
            
                  Il-Viċi-president tar-Repubblika tal-Gżejjer Fiġi
               
            
                  Suva
               
            
                  Ir-Repubblika tal-Gżejjer Fiġi
               
            Eċċellenza,
      L-Unjoni Ewropea tagħti importanza kbira lid-dispożizzjonijiet tal-Artikolu 9 tal-Ftehim ta’ Sħubija AKP-KE, minn hawn ‘il quddiem imsejjaħ “il- Ftehim ta’ Cotonou” u l-Artikolu 3 tal-Istrument tal-Koperazzjoni għall-Iżvilupp. Is-sħubija AKP-KE hija bbażata fuq ir-rispett lejn id-drittijiet tal-bniedem, il-prinċipji demokratiċi u l-istat tad-dritt, li huma elementi essenzjali tal-Ftehim ta’ Cotonou, u huma s-sies tar-relazzjonijiet ta’ bejnietna.
      Fil-11 ta’ Diċembru 2006, il-Kunsill tal-Unjoni Ewropea kkundanna l-kolp ta’ stat militari fil-Fiġi.
      Taħt l-Artikolu 96 tal-Ftehim ta’ Cotonou, u meta jitqies li l-kolp ta’ stat militari li seħħ fil-5 ta’ Diċembru 2006 kkostitwixxa ksur tal-elementi essenzjali msemmija fl-Artikolu 9 ta’ dak il-Ftehim, l-Unjoni Ewropea, minn hawn ‘il quddiem imsejjħa “UE” stiednet lill-Fiġi għal konsultazzjonijiet, kif previst fil-Ftehim, sabiex tkun eżaminata bis-sħiħ is-sitwazzjoni u jittieħdu passi biex tkun rimedjata fejn meħtieġ.
      Il-parti formali ta’ dawk il-konsultazzjonijiet bdiet fi Brussell fit-18 ta’ April 2007. L-UE kienet kuntenta li l-Gvern Proviżorju kkonferma għadd ta’ impenji ewlenin fir-rigward tad-drittijiet tal-bniedem u l-libertajiet fundamentali, ir-rispett għall-prinċipji demokratiċi u l-istat tad-dritt, kif innutat hawn taħt, u pproponiet passi pożittivi dwar l-implimentazzjoni tagħhom.
      Sfortunatament, minn dak iż-żmien ‘l hawn kien hemm serje ta’ żviluppi rigressivi, b’mod partikolari f’April 2009, u dan ifisser li issal-Fiġi tinsab fi stat ta’ ksur ta’ diversi mill-impenji tagħha. Dan jirrigwarda partikolarment l-abrogazzjoni tal-Kostituzzjoni, id-dewmien sostanzjali ħafna fiż-żamma ta’ elezzjonijiet parlamentari, u l-vjolazzjonijiet tad-drittijiet tal-bniedem. Minkejja li l-implimentazzjoni tal-impenji ġiet imdewma b’mod sostanzjali, il-maġġornanza ta’ dawk l-impenji għadhom relevanti ħafna għas-sitwazzjoni preżenti ta’ Fiġi, u huma għalhekk annessi ma’ din l-ittra. Minħabba li Fiġi ddeċidiet unilateralment li tikser numru ta’ impenji ta’ importanza ewlenija, dan wassal għal telf għal Fiġi f’termini ta’ fondi għall-iżvilupp.
      Madankollu, fl-ispirtu ta’ sħubija li jifforma l-bażi tal-Ftehim ta’ Cotonou, l-UE tesprimi d-disponibilità tagħha li tieħu sehem f’konsultazzjonijiet formali ġodda malli jkun hemm prospetti raġonevoli għal konklużjoni pożittiva għal dawn il-konsultazzjonijiet. Il-Prim Ministru Interim ftit ilu ppreżenta pjan għar-riformi u l-elezzjonijiet. L-UE hija lesta li tipparteċipa fi djalogu dwar dan il-pjan, u tinsab lesta li tikkunsidra jekk huwa jistax iservi bħala bażi għal konsultazzjonijiet ġodda. Għaldaqstant, l-UE ddeċidiet li testendi l-miżuri xierqa eżistenti għall-Fiġi sabiex toħloq spazju ta’ opportunità għal konsultazzjonijiet ġodda. Filwaqt li xi wħud mill-miżuri xierqa issa skada żmienhom, ġie konkluż li minflok taġġornahom unilateralment, l-UE tippreferi tesplora aktar il-possibiltajiet għal konsultazzjonijiet ġodda mal-Fiġi. Għaldaqstant, huwa ta’ importanza partikolari li l-Gvern Proviżorju jimpenja ruħu favur djalogu politiku domestiku inklużiv u favur flessibiltà fir-rigward taż-żmien li fih jitwettaq il-pjan. Filwaqt li l-pożizzjoni tal-UE hija, u dejjem se tkun, iggwidata mill-elementi essenzjali tal-Ftehim ta’ Cotonou, kif revedut, u kif ukoll il-prinċipji fundamentali tiegħu, partikolarment fir-rigward tar-rwol essenzjali tad-djalogu u t-twettiq tal-obbligi reċiproċi, huwa enfasizzat li m’hemmx konklużjonijiet predeterminati min-naħa tal-UE fir-rigward tal-eżitu tal-konsultazzjonijiet futuri.
      Jekk konsultazzjonijiet ġodda jirriżultaw f’impenji sostanzjali mill-Fiġi, l-UE hija impenjata favur rivalutazzjoni bikrija u pożittiva ta’ dawn il-miżuri xierqa. Min-naħa l-oħra, jekk is-sitwazzjoni fil-Fiġi ma titjiebx, se jkompli jkun hemm telf ta’ fondi għall-iżvilupp għall-Fiġi.
      Sakemm ikunu saru konsultazzjonijiet ġodda, l-UE tistieden lill-Fiġi sabiex tkompli u tintensifika d-djalogu politiku msaħħaħ.
      Il-miżuri xierqa huma dawn li ġejjin:
      
                  —
               
               
                  l-għajnuna umanitarja kif ukoll l-appoġġ dirett għas-soċjetà ċivili jistgħu jkomplu,
               
            
                  —
               
               
                  l-attivitajiet ta’ koperazzjoni li qed jitwettqu u/jew jitħejjew, b’mod partikolari taħt it-tmien u d-disa’ Fondi Ewropej għall-Iżvilupp, minn hawn ‘il quddiem imsejħa “EDF” jistgħu jkomplu,
               
            
                  —
               
               
                  il-Valutazzjoni Finali tad-disa’ EDF tista’ ssir,
               
            
                  —
               
               
                  l-attivitajiet ta’ koperazzjoni, li għandhom jgħinu sabiex tirritorna d-demokrazija u titjieb it-tmexxija, jistgħu jsiru, ħlief f’ċirkustanzi tassew eċċezzjonali,
               
            
                  —
               
               
                  l-implimentazzjoni tal-miżuri li jakkumpanjaw ir-riforma fiz-zokkor għall-2006 tista’ ssir. Il-ftehim ta’ finanzjament ġie ffirmat fil-livell tekniku mill-Fiġi fid-19 ta’ Ġunju 2007. Hu nnutat li l-ftehim ta’ finanzjament jinkludi klawsola ta’ sospensjoni,
               
            
                  —
               
               
                  l-aċċettazzjoni mill-Gvern Proviżorju fid-19 ta’ Ġunju 2007 tar-rapport tas-7 ta’ Ġunju 2007 mill-esperti elettorali indipendenti tal-Forum tal-Gżejjer Paċifiċi hu skont l-Impenn Nru 1 miftiehem fit-18 ta’ April 2007 bejn il-Gvern Proviżorju u l-UE. Għaldaqstant, it-tħejjija u l-iffirmar eventwali tal-programm indikattiv multiannwali għar-riforma fiz-zokkor li jakkumpanjaw il-miżuri għall-2008-2010 jistgħu jsiru,
               
            
                  —
               
               
                  il-finalizzazzjoni, l-iffirmar fil-livell tekniku u l-implimentazzjoni tad-Dokument ta’ Strateġija għall-Pajjiżi u l-Programm Indikattiv Nazzjonali għall-għaxar EDF b’pakkett finanzjarju indikattiv, kif ukoll l-allokazzjoni possibbli ta’ porzjon li jasal sa 25 % ta’ din is-somma, bħala inċentiv, ikunu soġġetti għall-ħarsien tal-impenji magħmula fir-rigward tad-drittijiet tal-bniedem u l-istat tad-dritt; partikolarment li l-Gvern Proviżorju josserva l-Kostituzzjoni u jirrispetta b’mod sħiħ l-indipendenza tal-ġudikatura u li r-Regolamenti ta’ Emerġenza Pubblika, imdaħħla mill-ġdid fis-6 ta’ Settembru 2007, jitneħħew mill-aktar fis, li l-allegazzjonijiet kollha ta’ ksur ta’ drittijiet tal-bniedem ikunu investigati jew indirizzati skont il-proċeduri u l-fora varji taħt il-liġijiet tal-Gżejjer Fiġi u li l-Gvern Proviżorju għandu jagħmel l-aħjar sforzi sabiex iwaqqaf milli jsiru dikjarazzjonijiet minn aġenziji ta’ sigurtà maħsuba biex jintimidaw,
               
            
                  —
               
               
                  l-allokazzjoni taz-zokkor għall-2007 tkun żero,
               
            
                  —
               
               
                  l-allokazzjoni taz-zokkor għall-2008 issir disponibbli soġġetta għal evidenza ta’ tħejjija, kredibbli u f’waqtha skont l-impenji miftiehma, ta’ elezzjonijiet; partikolarment dwar iċ-ċensiment, it-tfassil mill-ġdid tal-konfini elettorali u r-riforma elettorali skont il-Kostituzzjoni, li jittieħdu miżuri sabiex jiġi żgurat li l-funzjonament tal-Uffiċċju Elettorali inkluża l-ħatra ta’ Sorveljant tal-Elezzjonijiet sat-30 ta’ Settembru 2007 skont il-Kostituzzjoni,
               
            
                  —
               
               
                  l-allokazzjoni taz-zokkor għall-2009 ssir disponibbli fuq il-kundizzjoni li jkun hemm gvern leġittimu,
               
            
                  —
               
               
                  l-allokazzjoni taz-zokkor għall-2010 tiddependi fuq il-progress imwettaq fl-implimentazzjoni tal-allokazzjoni taz-zokkor għall-2009 u t-tkomplija tal-proċess demokratiku,
               
            
                  —
               
               
                  appoġġ addizzjonali għat-tħejjija u l-implimentazzjoni ta’ impenji ewlenin, b’mod partikolari b’appoġġ għat-tħejjija u/jew it-twettiq ta’ elezzjonijiet, jistgħu jitqiesu flimkien ma’ dak li huwa deskritt f’din l-ittra,
               
            
                  —
               
               
                  il-koperazzjoni reġjonali, u l-parteċipazzjoni ta’ Fiġi fiha, mhumiex affettwati,
               
            
                  —
               
               
                  il-koperazzjoni mal-Bank Ewropew tal-Investiment u ċ-Ċentru għall-Iżvilupp ta’ Intrapriżi jistgħu jkomplu, fuq il-kundizzjoni li jitwettqu f’waqthom l-impenji meħuda.
               
            Il-ħidma sussegwenti li ssir dwar l-impenji tkun skont l-impenji dwar is-sorveljanza f’termini ta’ djalogu regolari, koperazzjoni ma’ missjonijiet u rappurtar, kif imsemmi fl-Anness.
      Barra minn hekk, l-UE tistenna li l-Fiġi tikkopera bis-sħiħ mal-Forum tal-Gżejjer tal-Paċifiku dwar l-implimentazzjoni tar-rakkomandazzjonijiet mill-Grupp ta’ Persuni Eminenti, kif approvat mill-Ministri tal-Affarijiet Barranin tal-Forum fil-laqgħa tagħhom f’Vanuatu fis-16 ta’ Marzu 2007.
      L-Unjoni Ewropea se tkompli ssegwi s-sitwazzjoni fil-Fiġi mill-qrib. Taħt l-Artikolu 8 tal-Ftehim ta’ Cotonou, isir djalogu politiku mtejjeb mal-Fiġi sabiex ikun żgurat ir-rispett lejn id-drittijiet tal-bniedem, ir-ritorn tad-demokrazija u r-rispett għall-istat tad-dritt sakemm iż-żewġ partijiet jikkonkludu li n-natura msaħħa tad-djalogu tkun laħqet l-iskop tagħha.
      Jekk ikun hemm dewmien, waqfien jew rigress fl-implimentazzjoni tal-impenji meħuda mill-Gvern Proviżorju, l-UE żżomm id-dritt li taġġusta l-miżuri xierqa.
      L-UE tisħaq li l-privileġġi tal-Fiġi fil-koperazzjoni tagħha mal-UE jiddependu fuq ir-rispett għall-elementi essenzjali tal-Ftehim ta’ Cotonou u għall-valuri msemmija fl-Istrument Istrument ta’ Koperazzjoni għall-Iżvilupp. Sabiex l-UE tiġi konvinta li l-gvern proviżorju hu mħejji b’mod sħiħ sabiex isegwi l-impenji meħuda, hu essenzjali li jsir progress bikri u sostanzjali fit-twettiq tal-impenji miftiehma.
      Dejjem tiegħek,
      Magħmul fi Brussell,
      
         
            Għall-Kummissjoni
         
      
      
         
            Għall-Kunsill
         
      
      
         Anness tal-Anness
         
            IMPENJI MIFTIEHMA MAR-REPUBBLIKA TAL-GŻEJJER FIĠI
         
         A.   Rispett lejn il-Prinċipji tad-Demokrazija
         
         Impenn Nru 1
         Li jseħħu elezzjonijiet parlamentari ħielsa u ġusti fi żmien 24 xahar mill-1 ta’ Marzu 2007, soġġett għall-osservazzjonijiet tal-valutazzjoni li għandha ssir mill-awdituri indipendenti maħtura mis-Segretarjat tal-Forum tal-Gżejjer Paċifiċi. Il-proċessi li jwasslu għall-elezzjonijiet, u t-twettiq tal-istess elezzjonijiet, għandhom ikunu, b’mod konġunt, sorveljati, adattati u riveduti kif xieraq fuq il-bażi ta’ parametri maqbula b’mod konġunt. Dan jimplika b’mod partikulari:
         
                     —
                  
                  
                     li sat-30 ta’ Ġunju 2007 il-Gvern Proviżorju jadotta skeda li tistabbilixxi d-dati tat-tlestija tad-diversi passi li għandhom jittieħdu bi tħejjija għall-elezzjonijiet parlamentari l-ġodda,
                  
               
                     —
                  
                  
                     li l-iskeda tispeċifika l-ħin taċ-ċensiment, it-tfassil mill-ġdid tal-konfini elettorali u r-riforma elettorali,
                  
               
                     —
                  
                  
                     li t-tfassil tal-konfini elettorali u r-riforma elettorali għandhom jitwettqu skont il-Kostituzzjoni,
                  
               
                     —
                  
                  
                     li jittieħdu miżuri sabiex tiġi żgurata l-ħidma tal-Uffiċċju Elettorali inkluża l-ħatra ta’ Sorveljant tal-Elezzjonijiet sat-30 ta’ Settembru 2007 skont il-Kostituzzjoni,
                  
               
                     —
                  
                  
                     li l-ħatra tal-Viċi-President għandha ssir skont il-Kostituzzjoni.
                  
               Impenn Nru 2
         Li l-Gvern Proviżorju, meta jadotta inizjattivi u bidliet leġiżlattivi, fiskali u oħrajn ta’ politika, li jkunu ta’ natura importanti, għandu jagħti l-piż dovut lill-konsultazzjonijiet mas-soċjetà ċivili u l-partijiet interessati relevanti l-oħra.
         B.   Stat tad-Dritt
         
         Impenn Nru 1
         Li l-Gvern Proviżorju għandu jagħmel l-akbar sforzi sabiex ma jħallix li jsiru dikjarazzjonijiet minn aġenziji ta’ sigurtà maħsuba biex jintimidaw.
         Impenn Nru 2
         Li l-Gvern Proviżorju jħares il-Kostituzzjoni tal-1997, u jiggarantixxi l-ħidma normali u indipendenti tal-istituzzjonijiet kostituzzjonali bħall-Kummissjoni tal-Fiġi għad-Drittijiet tal-Bniedem, il-Kummissjoni għas-Servizz Pubbliku, u l-Kummissjoni tal-Uffiċċji Kostituzzjonali. L-indipendenza sostanzjali u l-funzjonament tal-Kunsill il-Kbir tal-Kapijiet ikunu preżervati.
         Impenn Nru 3
         Li l-indipendenza tal-ġudikatura tkun rispettata bis-sħiħ, li din titħalla taħdem liberament u li d-deċiżjonijiet tagħha jkunu rispettati mill-partijiet kollha in kwistjoni, partikolarment:
         
                     —
                  
                  
                     li l-Gvern Proviżorju jimpenja ruħu sabiex it-tribunal skont it-Taqsima 138(3) tal-Kostituzzjoni jinħatar sal-15 ta’ Lulju 2007,
                  
               
                     —
                  
                  
                     li kwalunkwe ħatra u/jew tneħħija ta’ ġudikanti minn issa ‘l quddiem iseħħu f’konformità stretta mad-dispożizzjonijiet u r-regoli proċedurali tal-Kostituzzjoni,
                  
               
                     —
                  
                  
                     li ma jseħħ l-ebda każ, ikun xi jkun, ta’ interferenza mill-militar u l-pulizija jew mill-Gvern Proviżorju mal-proċess ġudizzjarju, inkluż ir-rispett sħiħ għall-professjoni legali.
                  
               Impenn Nru 4
         Li l-proċeduri kriminali kollha marbuta mal-korruzzjoni jkunu indirizzati permezz tal-mezzi ġudizzjarji xierqa u li kwalunkwe korpi oħrajn li jistgħu jitwaqqfu sabiex jinvestigaw każijiet allegati ta’ korruzzjoni joperaw fil-limiti kostituzzjonali.
         C.   Drittijiet u Libertajiet Fundamentali tal-Bniedem
         
         Impenn Nru 1
         Il-Gvern Proviżorju se jieħu l-passi neċessarji kollha sabiex jiffaċilita li l-allegazzjonijiet kollha ta’ ksur tad-drittijiet tal-bniedem jiġu investigati jew ittrattati skont id-diversi proċeduri u fora taħt il-liġi tal-Gżejjer Fiġi.
         Impenn Nru 2
         Il-Gvern Proviżorju biħsiebu jneħħi r-Regolamenti ta’ Emerġenza Pubblika f’Mejju 2007, soġġett għal kwalunkwe theddidiet għas-sigurtà nazzjonali, l-ordni pubbliku jew is-sikurezza.
         Impenn Nru 3
         Il-Gvern Proviżorju hu impenjat li jara li l-Kummissjoni tad-Drittijiet tal-Bniedem fil-Fiġi taħdem b’indipendenza sħiħa u skont il-Kostituzzjoni.
         Impenn Nru 4
         Li l-libertà tal-espressjoni u l-libertà tal-midja, fil-forom kollha tagħha jkunu rispettati b’mod sħiħ kif previst fil-Kostituzzjoni.
         D.   Ħidma Sussegwenti dwar l-Impenji
         
         Impenn Nru 1
         Li l-Gvern Proviżorju jimpenja ruħu li jżomm għaddej djalogu regolari sabiex jippermetti l-verifika tal-progress imwettaq u jagħti lill-awtoritajiet/ir-rappreżentanti tal-UE u l-KE aċċess sħiħ għall-informazzjoni fuq il-materji kollha marbuta mad-drittijiet tal-bniedem, ir-ritorn paċifiku lejn id-demokrazija u l-istat tad-dritt fil-Fiġi.
         Impenn Nru 2
         Li l-Gvern Proviżorju jikkopera bis-sħiħ ma’ missjonijiet eventwali mill-UE u l-KE għall-valutazzjoni u s-sorveljanza tal-progress.
         Impenn Nru 3
         Li l-Gvern Proviżorju jibgħat rapporti ta’ progress kull tliet xhur mit-30 ta’ Ġunju 2007 dwar l-elementi essenzjali tal-Ftehim ta’ Cotonou u l-impenji.
         Hu nnutat li ċerti kwistjonijiet jistgħu jiġu indirizzati b’mod effettiv biss permezz ta’ approċċ pragmatiku li jagħraf ir-realtajiet preżenti u jiffoka fuq il-ġejjieni.